3.

Sub rezerva observațiilor de mai jos, BCE susține în general dispozițiile privind transparența cuprinse în noile articole propuse 8a și 8b din Regulamentul (CE) nr. 1060/2009 (7) care prevăd că emitenții de instrumente financiare structurate trebuie să dea acces la informațiile pe care le furnizează agențiilor lor de rating de credit desemnate și anumitor altor agenții de rating de credit. Introducerea unor asemenea cerințe de publicare are drept scop ameliorarea calității și transparenței procesului de rating pentru instrumentele financiare structurate și poate de asemenea contribui la sporirea concurenței dintre agențiile de rating de credit. Totodată, noile cerințe sunt într-o anumită măsură similare normelor aplicate de US Securities and Exchange Commission (SEC) începând cu iunie 2010 (8). Convergența dintre cadrul de reglementare al UE și cel al SUA, atunci când este posibilă, constituie un aspect important al condițiilor de concurență egale. Cu toate acestea, BCE dorește să prezinte anumite elemente de potențială preocupare referitoare la punerea în aplicare a noilor cerințe de publicare. În primul rând, în temeiul dispozițiilor propuse, se asteaptă ca agenția de rating de credit desemnată pentru a emite un rating de credit într-un anumit caz să fie supusă unei concurențe sporite din partea altor agenții de rating de credit eligibile (agenții de rating de credit care nu au fost desemnate). Mai specific, poate fi mai ușor pentru agențiile de rating de credit care nu au fost desemnate să emită ratinguri de credit nesolicitate, de vreme ce acestea vor avea acces la informațiile furnizate de emitent agenției de rating de credit desemnate. Totuși, pentru intrarea pe piață a agențiilor de rating de credit care nu au fost desemnate pot exista obstacole considerabile cu privire la: (a) criteriile statutare de eligibilitate pentru accesul la informațiile emitentului; și (b) cunoștințele informale aflate la dispoziția agenției de rating de credit desemnate ca urmare a relațiilor de lungă durată cu emitentul. Într-adevăr, experiența în ceea ce privește normele de transparență introduse de SEC nu a confirmat încă în mod clar faptul că astfel de norme au un efect substanțial asupra practicilor agențiilor de rating de credit, în special prin majorarea numărului de ratinguri de credit nesolicitate. În al doilea rând, posibilitatea de a obține ratinguri de credit multiple ar putea permite emitenților să îl selecteze pe cel mai favorabil („rating shopping”), ceea ce ar putea conduce la o concurență între agențiile de rating de credit pentru furnizarea ratingurilor celor mai atractive. Acest fapt ar putea avea un efect negativ aupra calității ratingurilor emise. În al treilea rând, va trebui examinată situația emitentului propriu-zis, avându-se în vedere elemente precum: (a) sarcina privind acordarea de acces la informații agențiilor de rating de credit care nu au fost desemnate; și (b) protecția împotriva oricărei potențiale utilizări necorespunzătoare a informațiilor primite de la agențiile de rating de credit care nu au fost desemnate. BCE înțelege că dispozițiile privind transparența cuprinse în noile articole propuse 8a și 8b au fost larg susținute în contextul activității pregătitoare pentru regulamentul propus (9). Prin urmare, BCE propuneri numai modificări limitate (10). În același timp, BCE recomandă ca AEVMP să monitorizeze îndeaproape evoluția situației în cazul domeniilor sus-menționate în legătură cu punerea în aplicare a regulamentului propus, astfel încât Comisia să poată propune ajustări adecvate în temeiul experienței acumulate (11).